Vrou lewend in vlak graf gevindDie vrou toe sy gevind is. Foto: Verskaf ŉ 24-jarige vrou word in ŉ Vrystaatse hospitaal behandel nadat sy Sondag, lewend en erg aangerand, in ŉ vlak graf gevind is. Sers. Mmako Mophiring, polisiewoordvoerder, het Dinsdag aan Maroela Media gesê die vrou het Vrydagaand uitgegaan en ŉ onbekende jong man by een van die kuierplekke wat sy besoek het, ontmoet. Sy is Saterdag vir die laaste keer by ŉ kuierplek in Mabolela naby Phuthaditjhaba, suidwes van Harrismith, gesien, toe sy saam met die man huis toe gestap het. “Die man het haar vermoedelik op pad na haar huis oorweldig en erg aangerand. Sy het ernstige beserings aan haar hele lyf opgedoen, veral aan haar gesig. Die man het haar in ŉ vlak graf gegooi, haar met klippe toegepak en vir dood agtergelaat,” het Mophiring gesê. ŉ Skaapwagter het Sondag op die vrou afgekom en die polisie ontbied. “Die vrou is na ŉ plaaslike hospitaal geneem waar sy aansterk. Haar toestand is stabiel, maar sy sal waarskynlik gesigsrekonstruksie moet ondergaan. Sy is só erg aangerand dat sy nie kan praat nie.” Hy het gesê die rede vir die aanranding is onbekend en word ondersoek. “Aanvanklik is gedink sy is verkrag, maar toetse daarvoor was negatief.” Die polisie ondersoek ŉ saak van poging tot moord. Niemand is nog in verband met die voorval in hegtenis geneem nie.